P6_TA(2005)0051

Ihmisoikeudet (Geneve, 14. maaliskuuta— 22. huhtikuuta 2005)

Euroopan parlamentin päätöslauselma EU:n ensisijaisista tavoitteista ja suosituksista YK:n ihmisoikeustoimikunnan Genevessä 14. maaliskuuta— 22. huhtikuuta 2005 pidettävää 61. istuntoa varten

Euroopan parlamentti, joka

- ottaa huomioon YK:n ihmisoikeustoimikunnan (IOT) 61. istunnon, joka pidetään Genevessä 14. maaliskuuta— 22. huhtikuuta 2005,

- ottaa huomioon Euroopan unionista tehdyn sopimuksen ja sen ihmisoikeuksia koskevat määräykset,

- ottaa huomioon Euroopan perustuslaista tehdyn sopimuksen I-3 artiklan 3 kohdan ja III-292 artiklan,

- ottaa huomioon Euroopan unionin perusoikeuskirjan,

- ottaa huomioon komission tiedonannon neuvostolle ja Euroopan parlamentille Euroopan unionin tehtävästä ihmisoikeuksien ja demokratisoitumisen edistämisessä kolmansissa maissa (KOM(2001)0252) ja siitä 25. huhtikuuta 2002 antamansa päätöslauselman [1],

- ottaa huomioon 22. huhtikuuta 2004 antamansa päätöslauselman ihmisoikeuksista maailmassa vuonna 2003 ja Euroopan unionin ihmisoikeuspolitiikasta [2],

- ottaa huomioon aiemmat päätöslauselmansa YK:n ihmisoikeustoimikunnasta vuodesta 1996 alkaen,

- ottaa huomioon 29. tammikuuta 2004 antamansa päätöslauselman EU:n ja Yhdistyneiden Kansakuntien suhteista [3],

- ottaa huomioon työjärjestyksen 103 artiklan 2 kohdan,

A. katsoo, että Euroopan unionin yhtenä päätavoitteena on oltava maailmanlaajuisten ja jakamattomien, toisistaan riippuvaisten ja keskinäisessä suhteessa olevien ihmisoikeuksien tukeminen — mukaan lukien kansalais-, poliittiset, taloudelliset, yhteiskunnalliset ja sivistykselliset oikeudet ja niin kutsutut kolmannen sukupolven ihmisoikeudet, kuten oikeus kehitykseen ja rauhaan sekä puhtaaseen ympäristöön,

B. ottaa huomioon, että ihmisen ja ympäristön huomioon ottava kestävän kehityksen tavoite saavutetaan vain kunnioittamalla ihmisoikeuksia,

C. ottaa huomioon, että ihmisoikeuksien ja perusoikeuksien suojelu ja edistäminen kuuluvat unionin perusperiaatteisiin,

D. ottaa huomioon, että ihmisoikeuksien ja niiden puolustajien sekä oikeusvaltioperiaatteen ja demokratian suojelu ja niiden edistäminen ovat Euroopan unionin ensisijainen tavoite kaikissa suhteissa kolmansiin maihin, ja erityisesti yhteisessä ulko- ja turvallisuuspolitiikassa ja kehitysyhteistyöpolitiikassa,

E. katsoo, että yrityksiä koskevat YK:n ihmisoikeusnormit edustavat merkittävää edistysaskelta kohti yhteistä maailmanlaajuista kehystä sen ymmärtämiseksi, mikä on liikeyritysten vastuu ihmisoikeuksista; ottaa huomioon, että EU sitoutui edistämään yritysten yhteiskuntavastuun kansainvälistä puitesopimusta Johannesburgissa syyskuussa 2002 järjestetyssä YK:n kestävän kehityksen huippukokouksessa,

F. ottaa huomioon, että ihmisoikeustoimikunta on yksi YK:n tärkeimmistä ihmisoikeuksia koko maailmassa edistävistä ja suojelevista elimistä,

G. ottaa huomioon uhkia, haasteita ja muutosta käsittelevän YK:n korkean tason paneelin julkistaman raportin ja siihen sisältyvät YK:n ihmisoikeustoimikuntaa koskevat suositukset,

H. on tyytyväinen Euroopan unionin IOT:n 60. istunnossa esittämiin aloitteisiin, joista 8 oli maakohtaisia päätöslauselmia ja 2 aihekohtaisia päätöslauselmia, sekä useisiin päätöslauselmiin, joita unioni esitti yhdessä muiden kanssa ja joiden myötä se oli aktiivisimpia toimijoita ihmisoikeustoimikunnassa,

I. panee tyytyväisenä merkille Kongon demokraattista tasavaltaa, Burmaa, Burundia, Tšadia, Liberiaa, Somaliaa, Kuubaa, Valko-Venäjää, Pohjois-Koreaa ja Turkmenistania sekä ihmisoikeuksien loukkauksia miehitetyillä arabialueilla, Palestiina mukaan lukien, koskevaa kysymystä koskevien päätöslauselmien uudelleen esittämisen sekä puheenjohtajavaltion julkilausumat Itä-Timorista, Haitista ja Nepalista,

J. ottaa huomioon Lontoossa vahvistettujen suositusten jatkotoimena mm. YK:n myötävaikutuksella Cartagenassa hyväksyttyyn koordinaatiota ja kansainvälistä yhteistyötä tekevän Kolumbia-neuvotteluryhmän julkilausumaan sisältyneet päätelmät,

K. antaa tukensa Kolumbiaa koskeville YK:n ihmisoikeuspäävaltuutetun suosituksille,

L. on huolissaan siitä, että seuraavia maita ja alueita koskevia päätöslauselmia ei hyväksytty, vaikka parlamentti oli pyytänyt, että EU esittää niitä koskevia päätöslauselmia yksinään tai yhdessä muiden kanssa: Tšetšenia, Iran, Pakistan, Intia, Indonesia, Norsunluurannikko, Algeria, Tunisia, Libya, Saudi-Arabia ja Keski-Afrikan tasavalta,

M. on huolissaan, että IOT:n 60. istunto hylkäsi EU:n esittämän päätöslauselman Zimbabwesta ja Kiinaa koskevan päätöslauselman,

N. on huolissaan erityisesti Kongon tasavallan aloitteesta hyväksytystä Zimbabwea koskevasta päätöslauselmasta ja Kiinan aloitteesta hyväksytystä Kiinaa itseään koskevasta päätöslauselmasta, joissa molemmissa pidättäydytään toimenpiteistä,

O. pitää myönteisenä, että ihmisoikeuksia varten on nimitetty kuusi uutta asiantuntijaa: kaksi aihekohtaista asiantuntijaa (ihmiskauppaa, erityisesti nais- ja lapsikauppaa käsittelevä YK:n erityisraportoija sekä ihmisoikeuksia ja terrorismia käsittelevä riippumaton asiantuntija) ja neljä maakohtaista asiantuntijaa (Valko-Venäjän-erityisraportoija, Korean demokraattista kansantasavaltaa käsittelevä erityisraportoija, Tšadin-erityisraportoija ja Sudanin-erityisraportoija);

P. panee tyytyväisenä merkille, että kuolemanrangaistus tuomittiin ihmisoikeustoimikunnan 60. istunnossa voimakkaasti aiempia vuosia suuremmalla ääntenenemmistöllä, ja istunnossa vahvistettiin, että valtion, joka on saanut luovuttamispyynnön tapauksessa, jossa syytettyä uhkaa kuolemanrangaistus, on kieltäydyttävä noudattamasta sitä, ellei pystytä todella varmistamaan, että kuolemanrangaistusta ei panna täytäntöön,

Q. korostaa tässä mielessä sitä seikkaa, että EU:n tavoitteena on, että YK:n yleiskokous hyväksyy päätöslauselman kuolemanrangaistuksen soveltamisen maailmanlaajuisesta keskeyttämisestä, joka olisi ensimmäinen askel kuolemanrangaistuksen poistamiseksi koko maailmasta,

R. palauttaa mieliin suuttumuksensa ja järkytyksensä kaikkien terroristihyökkäysten, etenkin 11. syyskuuta 2001 ja 11. maaliskuuta 2004 tapahtuneiden hyökkäysten, johdosta, ja toistaa solidaarisuutensa hyökkäysten uhreille ja myötätuntonsa uhrien omaisten, ystävien ja sukulaisten tuskan ja kärsimysten johdosta,

S. ottaa huomioon, että nykyajan terrorismi ja erityisesti demokratiaa ja sen puolustajia kohtaan suunnattu maailmanlaajuinen terrorismi, jonka raa'at, murhanhimoiset ja raukkamaiset iskut saavat aikaan joukoittain satunnaisia siviiliuhreja, on tällä hetkellä väkivaltaisin uhka perus- ja ihmisoikeuksia kohtaan, jonka yhteiskuntamme on kohdattava,

T. katsoo, että tämän nykyajan kauhistuttavan uhan kohtaamiseksi demokraattisten hallitusten tärkein velvollisuus on suojella kansalaisiaan päättäväisesti, toimia horjumatta ja sitkeästi terrorismia vastaan ja löytää ja hajottaa kaikki terrorismiverkostot,

U. katsoo, että mikään hallitus ei saisi käyttää terrorismintorjuntaa syynä toimia ihmisoikeuksien ja demokratian periaatteiden laillista harjoittamista vastaan, ja että terrorismintorjunnan pitää vahvistaa oikeusvaltiota ja näitä keskeisiä periaatteita,

V. katsoo, että terrorismia ei saa koskaan oikeuttaa ja sen torjunta edellyttää kattavien strategioiden luomista, joista voi olla apua ratkaistaessa terroristitoiminnan syntymistä mahdollisesti edesauttavien äärimmäisen köyhyyden, turvattomuuden, valtioiden hajoamisen ja fundamentalismin nousun syitä,

W. ottaa huomioon Yhdistyneiden Kansakuntien yleiskokouksen 18. joulukuuta 2002 antaman päätöslauselman 57/219, YK:n turvallisuusneuvoston 20. tammikuuta 2003 antaman päätöslauselman 1456 sekä YK:n ihmisoikeustoimikunnan 25. huhtikuuta 2003 antaman päätöslauselman 2003/68, joissa vahvistetaan, että valtioiden on taattava, että kaikissa terrorismin torjuntatoimissa noudatetaan niille kansainvälisen lainsäädännön, etenkin kansainvälisten ihmisoikeuksien, pakolaisoikeuden ja kansainvälisen humanitaarisen oikeuden, mukaisesti kuuluvia velvoitteita,

X. pitää myönteisenä, että kaikkien arabimaiden ja Afrikan sarven maiden edustajat antoivat äskettäin Sanaan julkilausuman demokratiasta, ihmisoikeuksista ja kansainvälisen rikostuomioistuimen asemasta,

Y. toteaa, että EU:n ja kolmannen maan välillä käytävä ihmisoikeusvuoropuhelu ei saisi estää EU:ta esittämästä päätöslauselmaa kyseisen maan ihmisoikeustilanteesta tai tukemasta sen tekemää aloitetta, minkä neuvosto selvästi ilmaisikin 20. lokakuuta 2004 antamissaan päätelmissä Kiinasta ja Iranista sekä ihmisoikeusvuoropuhelua koskevissa suuntaviivoissa,

Z. ottaa huomioon, että pysyvä ja rakentava toimielinten välinen vuoropuhelu Euroopan parlamentin, komission ja neuvoston välillä on ratkaisevan tärkeää, jotta Euroopan unionin toiminta ihmisoikeustoimikunnan 61. istunnossa olisi johdonmukaista,

AA. on huolissaan kansalaisjärjestöistä vastaavan YK:n toimikunnan toiminnasta, koska viime vuosina jotkut demokratiaa ja ihmisoikeuksia kaikkialla maailmassa edistävät kansainväliset järjestöt ovat joutuneet poliittisiin oikeudenkäynteihin epädemokraattisissa maissa,

AB. on huolissaan siitä, että ihmisoikeustoimikunta unohtaa liian usein ihmisoikeuksien puolustamistavoitteensa ja pyrkii pikemminkin suojelemaan väärinkäytöksistä syytettyjä jäseniään, kuten YK:n pääsihteerin YK:n uudistusehdotusta varten nimeämä elin on korostanut,

Yleisiä huomioita

1. vahvistaa, että ihmisoikeuksien kunnioittaminen, edistäminen ja suojelu ovat osa Euroopan unionin eettistä ja oikeudellista säännöstöä ja yksi Euroopan yhtenäisyyden ja eheyden kulmakivistä;

2. vahvistaa uudelleen, että EU:n ja YK:n, erityisesti ihmisoikeustoimikunnan, välillä tarvitaan entistä tehokkaampaa neuvottelua, yhteistyötä ja koordinaatiota;

3. kehottaa EU:ta toimimaan edelläkävijänä YK:n ihmisoikeustoimikunnassa;

Maa- ja aluekohtainen tilanne

4. kehottaa EU:ta — ottaen luonnollisesti huomioon, että seuraava luettelo ei ole kaiken kattava, että olosuhteet vaihtelevat melkoisesti maittain ja että joissakin maissa tilanne on parantunut — esittämään yksinään tai yhdessä muiden kanssa päätöslauselmia seuraavista aiheista:

- kaikki valtiot, joita varten on nimetty maakohtainen ihmisoikeuksien erityisasiantuntija (Afganistan, Valko-Venäjä, Burma, Burundi, Kambodža, Tšad, Kuuba, Kongon demokraattinen tasavalta, Korean demokraattinen kansantasavalta, Haiti, Irak, Liberia, Somalia ja Sudan) sekä ihmisoikeuksien loukkauksia miehitetyillä arabialueilla, Palestiina mukaan lukien, koskeva kysymys,

- kaikki maat, joiden ihmisoikeustilanteesta EU toisti vakavan huolestumisensa kansainvälisillä foorumeilla ja jotka on koottu Euroopan unionin neuvoston hyväksymään Euroopan unionin vuosikertomukseen ihmisoikeuksista ja joilla ei ole maakohtaista mandaattia IOT:ssa; kyse on seuraavista maista: Zimbabwe, Kiina, Intia, Indonesia, Pakistan, Nepal, Vietnam, Venäjän federaatio (Tšetšenia), Turkmenistan, Uzbekistan, Algeria, Libya, Iran, Mauritania, Tunisia ja Saudi-Arabia;

- kaikki valtiot, joiden ihmisoikeustilanteesta Euroopan parlamentti on toistuvasti esittänyt syvän huolestumisensa (Keski-Afrikan tasavalta, Norsunluurannikko, Kamerun, Eritrea ja Togo);

- Kiina, tuomiten ankarasti erityisesti perusteettomat mielivaltaiset pidätykset, Tiibetin ja Xianjiangin sortotoimet sekä Falun Gong -liikkeeseen ja kaikkiin muihin poliittisiin oppositiomuotoihin kohdistuneet sortotoimet sekä kehottaen vapauttamaan kaikki mielipidevangit välittömästi ja ehdoitta ja kunnioittamaan ajatuksen-, omantunnon- ja uskonnonvapautta sekä naisten ja työntekijöiden oikeuksia; kehottaen ratifioimaan nopeasti kansalaisoikeuksia ja poliittisia oikeuksia koskevan kansainvälisen yleissopimuksen; tuomiten aiotun EU:n asevientikiellon purkamisen, tuomiten kuolemanrangaistuksen perusteettoman ja liiallisen käytön; kehottaen hyväksymään sen täytäntöönpanon keskeyttämisen sekä ratifioimaan kansalaisoikeuksia ja poliittisia oikeuksia koskevaan yleissopimukseen liittyvän toisen pöytäkirjan mahdollisimman nopeasti ja kehottaen jatkamaan Kiinan ja Tiibetin vuoropuhelua hänen pyhyytensä Dalai Laman lähettiläiden ja Kiinan hallituksen välillä todellisen itsehallinnon saamiseksi Tiibetiin Kiinan rajojen sisällä;

- Iran, tuomiten ihmisoikeusrikkomusten merkittävän lisääntymisen ja erityisesti yhä yleistyvät tiedot teloituksista, mukaan lukien nuorisorikollisten teloitukset, amputaatioista ja julkisista ruoskimisista, yleisestä lehdistön ja tiedotusvälineiden toimintavapauksien rajoittamisesta ja erityisesti naisiin ja nuoriin kohdistuvista laajoista pidätyksistä epäselvien tai vähäisten syytteiden nojalla; vaatien kaikkien teloitusten toimeenpanon lykkäämistä ja edellyttäen Iranin viranomaisilta, että nämä antavat lupaamansa lainsäädännön, jolla kielletään kuolemanrangaistuksen käyttö sellaisten rikosten kohdalla, jotka on tehty alle 18 vuoden ikäisinä; kehottaen YK:n ihmisoikeustoimikuntaa nimittämään uudelleen erityisedustajan seuraamaan Iranin ihmisoikeustilannetta ja kehottaen Iranin hallitusta myöntämään ihmisoikeustarkkailijoille vapaan pääsyn maahan;

- Irak, tuomiten ihmisoikeusloukkaukset ja etenkin humanitaarisen oikeuden loukkaukset, siviilien teloittamisen, terroristiryhmien toteuttamat panttivankien otot ja panttivankien barbaariset teloitukset ja säännölliset vähemmistöjä, kuten assyrialaisia ja muita ryhmiä, vastaan tehdyt iskut; tuomiten terveydenhoitoon pääsylle asetetut esteet, siviiliväestön kiduttamisen ja tuomiten sen, että Irakin väliaikaishallitus on ottanut uudelleen käyttöön kuolemanrangaistuksen; vaatien, että viimeisen kolmen vuosikymmenen aikana tehtyjä ihmisoikeusloukkauksia ja sotarikoksia koskevat syytökset tutkitaan mahdollisimman pian Irakin viranomaisten toimesta ja että syyllisiä rangaistaan; vaatien kaikille vangituille oikeutta kansainvälisen oikeuden mukaiseen oikeudenmukaiseen oikeudelliseen kohteluun ja toistaen tuomitsevansa vankien kidutuksen ja muun julman, epäinhimillisen tai halventavan kohtelun; kehottaen tutkimaan kidutus- ja pahoinpitelyväitteet puolueettomasti, julkisesti ja avoimesti; kehottaen rankaisemaan syyllisiä asian vaatimalla tavalla asianmukaisin menettelytavoin; suhtautuen myönteisesti Irakin vaalien järjestämiseen ja korostaen, että ihmisoikeudet ja demokratia ovat keskeisiä arvoja, joihin maan tulevan perustuslain pitää nojata;

- Tšetšenia, tuomiten ennen kaikkea Beslanin hirvittävän joukkomurhan ja lisäksi Venäjän viranomaisten siviiliväestöä kohtaan tekemien sotarikosten ja ihmisyyttä vastaan tehtyjen rikosten lisääntymisen, etenkin ihmisten sieppaukset ja katoamiset kohdennettuina toimina, jotka ovat luonteeltaan järjestelmällisiä ja rangaistusluonteisia; kritisoiden naisten tilannetta, etenkin niiden, jotka joutuvat rangaistusluonteisten toimien kohteeksi; pahoitellen, että näiden rikosten tekijöitä ei edelleenkään rangaista; tuomiten Venäjän armeijan järjestelmälliset hyökkäykset ihmisoikeuksien puolustajien toimintaa vastaan ja toimien jarruttamisen, lehdistönvapauden rajoittamisen ja sitä vastaan tehdyt hyökkäykset sekä Euroopan ihmisoikeustuomioistuimessa kanteita nostaneita henkilöitä kohtaan esitetyt uhkaukset; kehottaen sitoutumaan välittömästi poliittisiin neuvotteluihin konfliktin osapuolten kanssa, jotta konfliktiin löydettäisiin lopultakin rauhanomainen ratkaisu;

- Turkmenistan, tuomiten kaikkien lehdistön vapauden ja poliittisen vakaumuksen muotojen väkivaltaisen tukahduttamisen;

- Zimbabwe, tuomiten Mugaben hallituksen harjoittaman köyhän ja nälkiintyneen kansan herkeämättömän sortamisen, oikeuslaitoksen, lehdistön ja yksilönvapauden järjestelmällisen heikentämisen ja aiemmin menestyksekkään kansantalouden tuhoamisen; kehottaen Zimbabwen ja sen naapurimaiden viranomaisia käyttämään valtaansa ja vaikutusvaltaansa, jotta tulevat vaalit ( 31. maaliskuuta 2005) pidettäisiin kansainvälisten periaatteiden ja normien mukaisesti ja vankan kansainvälisen tarkkailijavaltuuskunnan läsnä ollessa; kehottaen YK:n turvallisuuneuvostoa toimimaan päättäväisesti Zimbabwen kriisissä, jos hallitus ei noudata demokratian ja oikeusvaltion periaatetta eikä kunnioita ihmisoikeuksia koko tulevan vaalikauden ajan;

- Uzbekistan, tuomiten sen, että erityisesti uskonnollisia ryhmittymiä on julistettu lainsuojattomiksi ja poliittisten puolueiden toimintaa häiritään vakavasti;

- Afganistan, tunnustaen tarpeen tukea valittua uutta hallitusta; tuomiten ihmisoikeuksien loukkaukset, panttivankien sieppaamisen ja heidän huonon kohtelunsa ja teloittamisensa; kehottaen tutkimaan viime vuosikymmenenä tehtyjä ihmisoikeus- ja sotarikoksia koskevat väitteet sekä saattamaan tuomiolle kyseisiin rikoksiin syyllistyneet;

- Sudan, kehottaen kaikkia Darfurin konfliktin osapuolia lopettamaan välittömästi kaiken väkivallan ja hyökkäykset, pidättäytymään siviilien pakkosiirroista, tekemään yhteistyötä kansainvälisen humanitaarisen avun ja valvontatehtävien yhteydessä, varmistamaan, että jäsenet noudattavat kansainvälistä humanitaarista oikeutta, helpottamaan humanitaariseen operaatioon osallistuvan henkilöstön turvaamista ja tekemään täysimääräisesti yhteistyötä kansainvälisen humanitaarisen oikeuden loukkauksia ja ihmisoikeusloukkauksia tutkivan YK:n tutkintakomitean kanssa, jotta se voisi varmistaa myös, onko tapahtunut kansanmurhaa, ja tunnistaa sellaiseen syyllistyneet; kehottaen YK:n turvallisuusneuvostoa harkitsemaan vakavissaan yleistä aseidenvientisaartoa Sudania vastaan sekä muita kohdennettuja pakotteita mittavista ihmisoikeusloukkauksista ja muista julmuuksista vastuussa olevia vastaan, kun otetaan huomioon äskettäiset tulitauon ja rauhanprosessin sitoumusten rikkomiset, ja varmistamaan, että tällaiset pakotteet eivät lisää Sudanin kansan kärsimyksiä; pitäen myönteisenä, että Sudanin hallitus ja Sudanin vapautusliike/armeija allekirjoittivat rauhansopimuksen 9. tammikuuta 2005 ja odottaen, että rauhansopimus pannaan täytäntöön nopeasti ja täydellisesti;

5. kehottaa neuvostoa tukemaan erityistarkkailijan nimittämistä Nepalin ihmisoikeustilanteen arvioimiseksi;

6. kehottaa Euroopan unionia antamaan julkisen lausunnon Kiinan hallitukselle esittääkseen syvän huolestumisensa toistuvista ihmisoikeusloukkauksista;

7. kehottaa hyväksymään miehitetyillä palestiinalaisalueilla tapahtuvan suojamuurin rakentamisen oikeudellisia seurauksia koskevan Kansainvälisen tuomioistuimen neuvoa-antavan lausunnon ja sille yleiskokouksessa annetun hyväksynnän perusteella päätöslauselman, jossa kehotetaan soveltamaan kansainvälistä oikeutta siten, että Israel lopettaisi kansainvälisten velvoitteidensa rikkomisen, erityisesti keskeyttämällä suojamuurin rakentamisen mailla, jotka sijaitsevat Israelin ja palestiinalaisalueiden välisen kansainvälisesti tunnustetun "vihreän linjan" länsipuolella, purkamalla sen ja kumoamalla kaikki sen rakentamiseen liittyvät oikeudelliset asiakirjat tai säännökset, jotta myös kolmannet maat noudattaisivat velvoitteitaan olla tukematta muurin rakentamista millään tavoin; kehottaa neuvostoa ja komissiota tehostamaan ponnistuksiaan oikeudenmukaisen ja kestävän ratkaisun löytämiseksi Lähi-idän konfliktiin neuvottelemalla kestävä ja lopullinen rauhansopimus etenemissuunnitelman mukaisesti ilman ennakkoehtoja ja perustuen kahden demokraattisen ja suvereenin valtion — Israelin ja Palestiinan — rauhanomaiseen rinnakkaineloon turvallisten ja tunnustettujen rajojen sisäpuolella; uudistaa jälleen sitoutumisensa elinkelpoisen ja suvereenin Palestiinan valtion perustamiseen vuonna 2005;

Tilanne aiheittain

8. kehottaa neuvoston puheenjohtajavaltiota esittämään yksinään tai yhdessä muiden kanssa päätöslauselmia seuraavista aiheista:

- kansalaisoikeudet ja poliittiset oikeudet: ihmisoikeuksien suojelu terrorismia vastaan, rasismi; ihmisoikeuksien ja perusvapauksien loukkaaminen missä päin maailmaa tahansa; kidutus ja epäinhimillinen tai halventava kohtelu ja rankaiseminen, ilmaisunvapaus, oikeuslaitoksen riippumattomuus, rankaisematta jättäminen ja uskonnollinen suvaitsemattomuus; lasten oikeudet korostaen lapsen oikeuksista tehdyn YK:n yleissopimuksen täydellistä täytäntöönpanoa ja etenkin aseellisissa konflikteissa mukana olevien lasten dramaattista ongelmaa ja lapsiin kohdistuvaa väkivaltaa; naisten ja tyttöjen oikeudet; korostaen erityisesti suojaamista sodankäyntistrategiaan kuuluvalta järjestelmälliseltä raiskaamiselta; oikeus lisääntymisterveyteen; siirtotyöntekijät, vähemmistöt ja asuinsijoiltaan siirtymään joutuneet; alkuperäiskansat; katoamiset ja mielivaltaiset teloitukset; ihmisoikeuksien puolustajat; lehdistönvapaus ja toimittajien suojelu; asuinsijoiltaan maan sisällä siirtymään joutuneiden suojelu; uudenaikaiset orjuuden muodot (etenkin lapsityövoiman käyttö, ihmiskauppa ja ihmiselimillä käytävä kauppa), sekä sukupuoliseen suuntautumiseen ja sukupuoli-identiteettiin perustuva syrjintä; ylikansallisten yritysten ja niihin liittyvien liikeyritysten vastuuvelvollisuus ihmisoikeuksien osalta;

- taloudelliset, sosiaaliset ja sivistykselliset oikeudet: oikeus kehitykseen; oikeus elintarvikkeisiin; äärimmäinen köyhyys; taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen lisäpöytäkirja; yritykset ja ihmisoikeudet sekä vammaisuus, rotu, ikä ja uskonto;

9. kehottaa EU:ta tukemaan edelleen oikeutta kehitykseen käsittelevän työryhmän toimintaa sen pyrkimyksissä kehittää selkeät keinot kyseisen oikeuden täytäntöönpanemista varten;

10. pyytää puheenjohtajavaltiota ja neuvostoa antamaan täyden tukensa ihmisoikeustoimikunnan vuonna 2004 nimittämän ihmiskauppaa, erityisesti nais- ja lapsikauppaa käsittelevän erityisedustajan toiminnalle;

11. palauttaa mieleen — oikeuden kestävään kehitykseen luovuttamattomana ihmisoikeutena tunnustaneen YK:n vuoden 1986 julistuksen mukaisesti — EU:n sitoumuksen edistää sellaista kansainvälistä taloudellista järjestystä, joka perustuu tasa-arvoon, itsenäisyyteen, keskinäiseen riippuvuuteen ja yhteiseen etuun; kehottaa EU:ta keskittymään siihen, että joulukuussa 2005 Hongkongissa pidettäväksi suunnitelluissa WTO:n seuraavissa neuvotteluissa on saatava aikaan edistystä;

12. kehottaa EU:ta ja sen jäsenvaltioita ryhtymään kaikkiin tarvittaviin toimiin vuosituhannen vaihteen kehitystavoitteiden saavuttamiseksi, pitäen etenkin mielessä tarpeen poistaa köyhyys, laajalle levinnyt nälänhätä, ympäristön heikkeneminen sekä koulutuksen, terveydenhoidon ja puhtaan veden puutteet;

13. toistaa puheenjohtajavaltiolle esittämänsä pyynnön, että se jatkaa Brasilian aloitteen — joka koskee sukupuoliseen suuntaukseen ja sukupuoli-identiteettiin kohdistuvaa syrjintää — edistämistä siten, että se saa muut valtiot tukemaan tämän ongelman ratkaisemista;

14. kehottaa neuvostoa, jäsenvaltioita ja komissiota vahvistamaan IOT:n ja YK:n ihmisoikeuksien edistämisen ja suojelemisen alakomitean toimintaa alkuperäiskansoja koskevissa kysymyksissä ja erityisesti alkuperäiskansoja käsittelevän työryhmän toimintaa;

15. kehottaa puheenjohtajavaltiota, neuvostoa ja jäsenvaltioita antamaan varauksettoman tukensa ihmisoikeuksien edistämisen ja suojelun alakomitean ihmisoikeustoimikunnan 61 istunnolle antamalle raporttiluonnokselle (alakomitean päätöslauselma 2004/17), jossa ehdotetaan tutkimuksen laatimista työstä ja syntyperästä johtuvasta syrjinnästä ja kehitettäväksi periaatteita ja suuntaviivoja kastiin perustuvan syrjinnän poistamiseksi kokonaisvaltaisena vastauksena valtavaan ja järjestelmälliseen ihmisoikeusongelmaan, joka vaikuttaa arviolta 260 miljoonan ihmisen elämään eri puolilla maailmaa;

16. panee tyytyväisenä merkille sen IOT:n väliaikaisen työryhmän tekemän työn, jonka tehtävänä on laatia ehdotus oikeudellisesti sitovaksi ihmisten suojelemista kaikenlaiselta sieppaukselta koskevaksi normatiiviseksi välineeksi, ja tukee terrori-iskujen uhrien suojelemiseksi ja avustamiseksi laadittavaa yleissopimusta; kehottaa ihmisoikeustoimikuntaa hyväksymään kiireesti kaikkien ihmisten suojelemista sieppaukselta koskevan yleissopimusluonnoksen ja pyytää neuvostoa ja kaikkien jäsenvaltojen hallituksia tukemaan kumpaakin työryhmää, jotta Yhdistyneiden kansakuntien yleiskokous voisi nopeasti hyväksyä kyseisen yleissopimuksen;

17. kehottaa neuvostoa ja komissiota kiinnittämään tarvittavaa huomiota kansainvälisen ihmisoikeuksien ja humanitaarisen oikeuden rikkomisen ja sotarikosten rankaisematta jättämistä koskevaan kysymykseen;

18. pyytää ilmaisunvapautta käsittelevää erityisedustajaa tarkastelemaan erityisesti kysymystä konfliktialueilla työskentelevistä toimittajista ja heitä kohtaavia vaaroja ja uhkia; pyytää ihmisoikeustoimikuntaa antamaan alakomiteansa tehtäväksi tutkia tarkoin tätä ongelmaa ja laatimaan uusia normeja tai suuntaviivoja, joilla pyritään takaamaan konfliktialueilla työskentelevien lehtimiesten oikeuksien ja perusvapauksien täysi kunnioittaminen;

19. muistuttaa, että Pekingissä pidetystä naisten konferenssista tulee vuonna 2005 kuluneeksi 10 vuotta, mikä merkitsee tärkeää tilaisuutta naisten ihmisoikeustilanteen edistämiseksi kaikkialla maailmassa;

20. kehottaa EU:ta tukemaan sukupuolinäkökulman täydellistä integroimista YK:n toimintaan;

21. on tyytyväinen siihen, että vuodesta 1997 lähtien Euroopan unionin aloitteesta IOT on hyväksynyt päätöslauselmia, joiden tavoitteena on kuolemanrangaistuksesta luopuminen tai sen käytön rajoittaminen mahdollisimman vähäiseen; kannustaa hyväksymään tällaisen päätöslauselman uudestaan ihmisoikeustoimikunnan 61. istunnon aikana;

22. kehottaa jäsenvaltioita ratifioimaan YK:n siirtotyöläisiä koskevan yleissopimuksen ja tukemaan sen yleismaailmallista ratifioimista; kehottaa Euroopan unionia tässä yhteydessä tukemaan voimakkaasti siirtotyöläisten ihmisoikeuksien eritysedustajan toimikauden uusimista;

23. kehottaa komissiota, neuvostoa, puheenjohtajavaltiota ja jäsenvaltioita tekemään kaikkensa, jotta seuraava YK:n yleiskokous hyväksyy päätöslauselman kuolemanrangaistuksen soveltamisen maailmanlaajuisesta keskeyttämisestä ensimmäisenä askeleena kuolemanrangaistuksen yleismaailmalliseen lakkauttamiseen;

24. toteaa kuitenkin, että on olemassa vaara, että kuolemanrangaistuksen poistamiseen tähtäävä suuntaus hidastuu tai jopa kääntyy päinvastaiseen suuntaan, ja kehottaa kaikkia valtioita, joissa kuolemanrangaistus on vielä käytössä, toimimaan ihmisoikeustoimikunnan 60. kokouksessa hyväksytyn päätöslauselman 2004/L94 mukaisesti;

25. kehottaa unionia varmistamaan, että kidutusta koskevassa yhteisessä päätöslauselmassa toistetaan painokkaasti, että mikään valtio ei saa karkottaa, palauttaa tai luovuttaa yhtäkään henkilöä toiseen valtioon, jos on aiheellista olettaa, että kyseisessä maassa häntä uhkaa kidutus tai muu julma, epäinhimillinen tai alentava kohtelu;

26. kehottaa puheenjohtajavaltiota esittämään päätöslauselman, jossa Yhdysvaltoja kehotetaan selvittämään välittömästi Guantánamon ja muissa sijoituspaikoissa olevien vankien tilanne kansainvälisten ihmisoikeusnormien ja humanitaarisen oikeuden mukaisesti, ja muistuttaa Guantánamon vankien dramaattiseen tilanteeseen omaksumastaan kannasta, joka on vahvistettu useissa päätöslauselmissa;

27. toistaa kantansa, että kehitysyhteistyö- ja kauppapolitiikkansa kautta ja keskittymällä köyhyyden vähentämiseen, maareformeihin, hyvään hallintoon ja lahjonnan torjumiseen EU:lla on merkittävä asema terroristiverkostojen ja -liikkeiden kasvualustojen tukahduttamisessa;

28. kehottaa Euroopan unionia tukemaan YK:n erityisen tarkkailujärjestelmän perustamista ihmisoikeuksia ja terrorismin torjuntaa varten, jotta tutkitaan terrorismin vastaisten toimien, lakien ja käytänteiden vaikutuksia ihmisoikeuksiin ja annetaan valtioille suosituksia ihmisoikeuksien kunnioittamiseksi niiden terrorismin vastaisessa toiminnassa;

29. kehottaa puheenjohtajavaltiota ponnistelemaan kansainvälisen asevientisopimuksen aikaansaamista koskevan tavoitteen tuomiseksi lähemmäksi ja ottamaan tässä yhteydessä huomioon Euroopan parlamentin 17. marraskuuta 2004 antaman päätöslauselman aseiden vientiä koskevien Euroopan unionin käytännesääntöjen toimintaohjeiden 8 kohdan mukaisesta neuvoston viidennestä vuosikertomuksesta [4];

30. tukee edelleen voimakkaasti prosessia uuden vammaisten ihmisoikeuksia koskevan kansainvälisen yleissopimuksen aikaansaamiseksi; rohkaisee Euroopan unionin neuvostoa ja Euroopan komissiota ottamaan tässä johtavan aseman sellaisen kattavan yleissopimuksen aikaansaamiseksi mahdollisimman pikaisesti, jolla varmistetaan, että vammaiset kaikkialla maailmassa voivat nauttia tasa-arvoisesti ja tehokkaasti kaikista ihmisoikeuksista; kehottaa EU:n puheenjohtajavaltiota ottamaan huomioon Euroopan parlamentin YK:n yleissopimuksesta 3. syyskuuta 2003 antaman päätöslauselman [5] edustaessaan EU:ta siinä YK:n tilapäisessä komiteassa, jonka tehtävänä on laatia kyseinen YK:n yleissopimus; muistuttaa Euroopan unionin neuvostoa ja Euroopan komissiota siitä, että niiden on jatkettava ja laajennettava vuoropuhelua vammaisjärjestöjen edustajien kanssa;

Ihmisoikeussopimusten ja -mekanismien tehokas toiminta

31. kehottaa neuvostoa ja komissiota toimimaan kaikkien ihmisoikeussopimusten yleisen ratifioinnin puolesta;

32. on tyytyväinen Euroopan unionin työhön kansainvälisen rikostuomioistuimen Rooman perussäännön yleisen ratifioinnin puolesta, ja kehottaa unionia jatkamaan tätä työtä; pyytää erityisesti Yhdysvaltoja ratifioimaan tämän perussäännön ja pidättymään neuvotteluista, joilla pyritään antamaan etuoikeutettu asema sen omille sotilaille ja ulottamaan heihin eräänlainen "kansainvälinen koskemattomuus";

33. kehottaa komissiota varaamaan talousarviossa riittävästi määrärahoja Sanaan prosessin edistämiseen ja seurantaan;

34. kehottaa puheenjohtajavaltiota ja jäsenvaltioita pyytämään, että ennakkoehtona ihmisoikeustoimikunnan jäsenyydelle hallitusten edellytetään ratifioineen keskeiset ihmisoikeussopimukset, noudattaneen raportointivelvoitteitaan, antaneen avoimen kutsun YK:n ihmisoikeusasiantuntijoille ja pyrkivän näiden antamien suositusten täytäntöönpanoon;

35. kehottaa neuvostoa ja jäsenvaltioita varmistamaan, että kaikki asiantuntijaraporteissa esitetyt suositukset, joilla pyritään parantamaan ihmisoikeuksien edistämistä ihmisoikeustoimikunnassa ja suojelemaan toimikuntaa, otetaan huomioon ja niitä seurataan uudistusprosessin aikana;

36. kehottaa etenkin uusia jäseniä ja IOT:n puheenjohtajaa käyttämään IOT:n toimikauttaan osoittaakseen sitoumuksensa ihmisoikeuksiin parantamalla ihmisoikeuksia konkreettisesti omissa maissaan;

37. kehottaa neuvostoa ja komissiota auttamaan YK:ta lähettämään niiden ehdoin ihmisoikeuksien erityistarkkailijoita maihin, joissa tapahtuu ihmisoikeusloukkauksia, erityisesti maihin, joilla on läheiset suhteet Euroopan unioniin;

38. kehottaa puheenjohtajavaltiota ja jäsenvaltioita esittämään yksin tai yhdessä muiden kanssa päätöslauselman ihmisoikeustoimikunnan erityismenettelyiden vahvistamiseksi, muun muassa myöntämällä riittävästi resursseja niiden tehokkaan toiminnan parantamiseksi;

39. on pahoillaan tason heikkenemisestä YK:n ihmisoikeustoimikunnan tiettyjen keskustelujen yhteydessä, joissa ainoastaan tuetaan ihmisoikeusloukkauksista syytettyjä maita, ja kehottaa puheenjohtajavaltiota ja jäsenvaltioita esittämään lisää yhteisiä tai yksittäisiä julkilausumia sekä kysymyksiä ja julistuksia erityismenettelyjä koskevien raporttien perusteella;

40. kehottaa komissiota, neuvostoa ja jäsenvaltioita valvomaan tarkkaan kansalaisjärjestöistä vastaavan YK:n toimikunnan menettelyjä ja päätöksiä estääkseen ja välttääkseen kaikki kansalaisjärjestöjen perusoikeuksiin kuuluvan sananvapauden loukkaukset YK:n ihmisoikeustoimikunnassa;

41. kehottaa neuvoston puheenjohtajavaltiota esittämään yksinään tai yhdessä muiden kanssa päätöslauselman, jolla perustetaan tehokas järjestelmä, jolla tarkkaillaan ja arvioidaan sitä, miten hallitukset panevat toimeen IOT:n suosituksia ja erityismenettelyjä, jotta valtiot saadaan kantamaan paremmin vastuunsa;

42. kannustaa Euroopan unionia vastaamaan ihmisoikeusvaltuutetun vuosittaisessa vetoomuksessaan vuonna 2005 esittämään pyyntöön turvata asianmukaiset resurssit hänen toimistonsa työlle ihmisoikeustoimikunnan ja sen alakomitean palvelemisessa ja sopimusperusteisten elinten sekä erityismenettelyjen tukemisessa;

YK:n ihmisoikeustoimikunnan 61. istunnon valmistelu ja seuranta

43. vakuuttaa uudestaan, että ennen YK:n ihmisoikeustoimikunnan 61. istuntoa, sen aikana ja sen jälkeen Euroopan unionilla pitää olla koordinoitu, yhteinen ja hyvin valmisteltu lähestymistapa, jotta varmistetaan tehokas ja järkevä osallistuminen sen työskentelyyn;

44. pyytää puheenjohtajakokousta nimittämään Euroopan parlamentin jäsenten tilapäisen valtuuskunnan osallistumaan YK:n ihmisoikeustoimikunnan 61. istuntoon;

45. pyytää neuvostoa ja komissiota antamaan parlamentin täysistunnolle täydellisen selvityksen IOT:n istunnon tuloksista viimeistään toukokuussa 2005; ja korostaa, että selvityksessä on kerrottava yksityiskohtaisesti, mistä asioista EU ja sen jäsenvaltiot esittivät päätöslauselmia yksinään tai yhdessä muiden kanssa ja mihin toimiin EU ryhtyi IOT:n istunnon aikana, mutta myös se, missä tapauksissa ja miksi päätöslauselmaa ei esitetty;

***

46. kehottaa puhemiestä välittämään tämän päätöslauselman neuvostolle ja komissiolle, jäsenvaltioiden hallituksille ja parlamenteille, YK:n pääsihteerille, Euroopan neuvostolle sekä kaikkien tässä päätöslauselmassa mainittujen valtioiden hallituksille.

[1] EUVL C 131 E, 5.6.2003, s. 147.

[2] Hyväksytyt tekstit, P5_TA(2004)0376.

[3] Hyväksytyt tekstit, P5_TA(2004)0037.

[4] Hyväksytyt tekstit, P6_TA(2004)0058.

[5] EUVL C 76 E, 25.3.2004, s. 231.

--------------------------------------------------